ResMed undirbýr yfirtöku á Flögu
Viðræður standa þessa dagana yfir um yfirtöku bandaríska fyrirtækisins ResMed á Flögu hf. en ResMed hefur um þriggja ára skeið átt 10% eignarhlut í Flögu. ResMed vinnur nú að því að gera öðrum hluthöfum Flögu yfirtökutilboð í hlutabréf þeirra. Fyrirhugað tilboðsverð fæst ekki uppgefið.
Svanbjörn Thoroddsen, forstjóri Flögu, segir viðræðurnar langt komnar. Nú sé unnið að lögfræðilegum atriðum hvað tilboðið varðar. Hann gerir ráð fyrir að ResMed muni að öllum líkindum gera hluthöfum Flögu tilboð og að það verði þá lagt fram í byrjun apríl.
"Samstarf okkar við ResMed hefur verið mjög náið á ýmsum sviðum þau undanfarin þrjú ár sem liðin eru frá því að þeir keyptu 10% hlut í Flögu. Við lítum á þetta sem staðfestingu á því að samstarfið hefur gengið mjög vel," segir Svanbjörn.
Hann segir ennfremur að ef af yfirtöku verður muni Flaga verða rekin sem sjálfstætt dótturfélag ResMed. Ekki sé gert ráð fyrir neinni breytingu á starfsemi félagsins. "Þvert á móti opnar þetta ýmis tækifæri þar sem starfsfólk okkar verður hluti af stóru og öflugu alþjóðlegu fyrirtæki." Flaga þróar, framleiðir og selur um allan heim tæki og hugbúnað til rannsókna á svefntruflunum. Starfsmenn fyrirtækisins eru 65 talsins og hluthafar eru alls 435, þar á meðal eru flestir starfsmanna.
ResMed framleiðir tæki til meðferðar á kæfisvefni og eru hlutabréf félagsins skráð í NYSE-kauphöllinni í New York. Um 1.100 starfsmenn starfa á vegum félagsins um allan heim en markaðsvirði ResMed nemur um 1,3 milljörðum Bandaríkjadala, sem svara til um 130 milljarða íslenskra króna.
Viðræður standa þessa dagana yfir um yfirtöku bandaríska fyrirtækisins ResMed á Flögu hf. en ResMed hefur um þriggja ára skeið átt 10% eignarhlut í Flögu.
ResMed vinnur nú að því að gera öðrum hluthöfum Flögu yfirtökutilboð í hlutabréf þeirra.
Fyrirhugað tilboðsverð fæst ekki uppgefið.
Svanbjörn Thoroddsen, forstjóri Flögu, segir viðræðurnar langt komnar.
Hann gerir ráð fyrir að ResMed muni að öllum líkindum gera hluthöfum Flögu tilboð og að það verði þá lagt fram í byrjun apríl.
Hann segir ennfremur að ef af yfirtöku verður muni Flaga verða rekin sem sjálfstætt dótturfélag ResMed.
Flaga þróar, framleiðir og selur um allan heim tæki og hugbúnað til rannsókna á svefntruflunum.